text: Politiet efterforsker dødsbrand
  28 september 2019 kl. 09.23
  Lørdag var der fortsat efterforskning i gang på brandtomten på Industrivej I Padborg. Her fandt politiet fredag aften et lig i den udbrændte spillehal.
  Artiklens indhold er opdateret med oplysning om genåbning af vejene forbi brandstedet.
  Syd- og Sønderjyllands Politi fortsatte lørdag efterforskningen af en voldsom brand i en spillehal på Industrivej i Padborg. 
  Politiet fandt fredag aften et lig i bygningen og har endnu ikke oplysninger om den dødes identitet -  eller om hverken brand- eller dødsårsag.
  Brandstedet har været meget varmt, og der er fortsat fare for at, at der kan ske sammenstyrtning af den bærende betonkonstruktion, som skal pilles ned, før teknikerne kan arbejde inde i brandtomten.
  Dette arbejde blev afsluttet lørdag eftermiddag, hvorefter Industrivej og Toldbodvej kunne genåbnes for trfik efter et døgns afspærring.
  
  Branden blev opdaget fredag formiddag. Der var tale om en eksplosionsagtig brand, der hurtigt overtændte bygningen. 
  Branden kom under kontrol klokken 15, og fredag aften blev der så fundet en omkommen person i den nedbrændte bygning.
  Der skal holdes ligsyn og senere obduktion for at klarlægge dødsårsagen, ligesom afdøde også skal identificeres, og de pårørende underrettes.
  Syd- og Sønderjyllands Politi kan lørdag fortsat ikke oplyse, hvornår dette vil ske.
  